****

**ОБЩИ БЕЛЕЖКИ И ПРЕПОРЪКИ ПО**

 **„КОМПЮТЪРНИ ТЕХНОЛОГИИ В УПРАВЛЕНИЕТО“**

**ЗА СТУДЕНТИ ОТ МУ – ПЛЕВЕН В МАГИСТЪРСКА СТЕПЕН**

**СПЕЦИАЛНОСТ „ОБЩЕСТВЕНО ЗДРАВЕ И ЗДРАВЕН МЕНИДЖМЪНТ”**

**ДИСТАНЦИОННА ФОРМА НА ОБУЧЕНИЕ**

**УВАЖАЕМИ КОЛЕГИ,**

Поздравявам Ви с избора на дистанционната форма на обучение в магистърска степен по Обществено здраве и здравен мениджмънт. Наред с учебните дисциплини в областта на Здравния мениджмънт и Общественото здраве, Вие ще изучите и дисциплината „Компютърни технологии в управлението“. Това е дисциплина, която контрастира в проблемите на управлението не само на Общественото здраве, но и във всички други области на обществения живот. За мен е изключително удоволствие да Ви представя някои избрани от мен въпроси от непрекъснато развиващите се компютърни технологии. Считам, че това, което съм Ви подготвил в тази учебна дисциплина е надстройка във Вашата подготовка до началото на тази магистърска степен и е достатъчно за разнообразните дейности и решенията, които следва да взема мениджъра по Обществено здраве в направлението на компютърните технологии и автоматизацията на различните дейности от това направление. Компютърните технологии обхващат много въпроси в доста широк спектър от автоматизацията, в това число основи на компютрите, компютърни архитектури, програмно осигуряване и компютърни комуникации. Предложеният учебен материал в дисциплината е предназначен за студенти в дистанционна форма на образователно-квалификационна степен “Магистър” по специалност „Обществено здраве и здравен мениджмънт”. В него се разглеждат въпроси свързани с информацията и нейните характеристики. Накратко са разгледани елементи от теорията на информацията, телемедицината, телемониторинга и електронното здравеопазване. Място в учебната дисциплина намират компютърните архитектури и елементите от тях, които имат значение при избора на компютър. В отделен раздел е разгледано програмното осигуряване, като е обърнато внимание на разновидностите на софтуера, компютърните вируси и средствата за защита на информацията. Накратко са коментирани операционните системи, техните функции, изискванията и разновидностите им в персоналните компютри. Обширно място е отделено на компютърните мрежи като са разгледани тяхната същност и елементи, видовете мрежи, структурата и организацията им и способите за осигуряване на Интернет свързаност. Отделно внимание се обръща и на технологии за отдалечено използване на компютри в условията на компютърните мрежи.

За по-ефективно усвояване на предоставения учебен материал са предложени различни методични похвати. На първо място това е учебното пособие в рамките на 250 страници. Синхронно с него са възложени пет учебни (курсови) задачи за самостоятелна подготовка. Тестовите въпроси за самоподготовка с възможност за петкратно решаване и регистриране на максимално постигнатия резултат са следващият основен елемент от подготовката по дисциплината. Чрез предложените на електронни носители допълнителни учебни материали и елементи от примерни учебни задачи, решавани от студенти, е възможно допълнително да се засили и разнообрази подготовката по учебната дисциплина и основно работата върху курсовите задачи.

Препоръчвам Ви да започнете подготовката си с предоставеното учебно пособие „Компютърни технологии в управлението“. Неговото съдържание е съобразено с обема и задачите на дистанционното обучение и учебната програма по него, а тестовете за изпит и самоподготовка са разработени единствено на базата на материала изнесен там. За онези от Вас, които искат да получат по-задълбочена подготовка може да използвате допълнителните материали от препоръчаната основна и допълнителна литература. Много добра синхронизирана алтернатива на подготовката е и преглеждането на презентационните материали.

След като се запознаете с текстовете на представеното пособие и разгледате допълнителните материали Вие следва да преминете към подготовката на курсовите задачи. По условията на дистанционната форма на обучение всеки студент разработва и представя пет задачи. Те се базират на изнесения материал и са задължително условие за допускане до изпит. Задачите, които са Ви възложени по дисциплината с конкретни задания са:

1. **Първата задача е** „Маркетингово проучване и подбор на основни блокове и параметри в архитектурата на персонален компютър“ Задачата е описана в заданието и се базира на подготовката, която студентите получават в първата част на пособието. Задачата се решава в две части. Първата част се подготвя в свободна форма, като за по-лесното ориентиране по нея са предоставени три примера, които са решени от студенти и отговарят по форма, съдържание и обем на заданието. Целта на тази част от задача е да се засили усета на студента в подбора на параметрите на компютърните конфигурации. Втората част от тази задача предвижда накратко да се обоснове използваната операционна система. Препоръчва се тя да се изложи в свободна форма, предложена от студента и за целта може да се използва справката предлагана от операционната система. Курсовата задача се форматира, разпечатва и подвързва в книжно тяло и се предоставя в студентска канцелария в указания срок. Електронен вариант на задачата се изпраща на преподавателя. Курсовата задача се оценява по шестобалната система, като в нейната оценка се включват и елементи от решението на втората курсова задача. Общата оценка по първата курсова задача се явява елемент от формирането на крайната оценка по учебната дисциплина.
2. **Втората задача** предвижда да се опише накратко компютърна мрежа. Тя е озаглавена „Компютърна мрежа и основни настройки“, а нейното решение се базира на материала от пособието, който касае компютърните мрежи. За развиването на отделните пунктове от задачата, в заданието са посочени и конкретни страници от учебното пособие. Решението на задачата следва да бъде кратко, в отделни пунктуации и се развива в съответствие с виждането на студента и приетия подход. Задачата се подготвя с титулна страница и се представя на преподавателя само в електронна форма на посочения адрес. Задачата се оценява и представлява елемент от оценката по първа курсова задача.
3. **Третата задача** предвижда студентите да аргументират и опишат накратко използваната антивирусна защита на определена компютърна конфигурация. Тя е озаглавена „Антивирусната защита на компютъра“ и предвижда да се посочат и аргументират инсталираните програми за антивирусна защита. Задачата се излага накратко в свободна форма, като се използва предложения учебен материал в основното пособие. Тя се подготвя с титулна страница, изпраща се на преподавателя само по електронен път и е условие за явяване на изпит. Оценката по тази задача е „ДА“ или „НЕ“, но елементи от оригинално решение могат да бъдат взети предвид при оформяна на крайната оценка по първа курсова задача.
4. **Четвърта задача** „Инсталирани програми на компютъра“ се излага от студентите в свободна форма. Подготвя се с титулна страница, изпраща се на преподавателя само по електронен път и е условие за явяване на изпит. Оценката по тази задача е „ДА“ или „НЕ“.
5. **Петата задача** е към допълнителния материал. Нейната цел е да затвърди уменията на студентите да използват компютрите за офис автоматизация. Задачата е „Електронни таблици в Excel“ и предвижда студентите да подготвят и представят конкретна електронна таблица с графика към нея. За подготовката на тази задача следва да се използва допълнително представения по електронни таблици учебен материал, който е извън основната учебна програма. Оценката по задачата е „ДА“ или „НЕ“. Тя е задължителна, подготвя се с титулна страница и се изпраща се на преподавателя само по електронен път.

**С пожелания за успех в подготовката и постигнатите резултати,**

Доц. инж. Георги Цанев, д.т.

*Ръководител сектор „Информационни технологии”, катедра „Медицинска етика, управление на здравните грижи и информационни технологии“ , от Факултет „Обществено здраве” при Медицински университет – Плевен.*